KIRJALLINEN KYSYMYS E-3397/98

esittäjä(t): Guido Podestà (PPE) komissiolle

(17. marraskuuta 1998)

Aihe: Iäkkäiden ihmisten uusi tehtävä

Yhteisössä sekä yksittäisissä jäsenvaltioissa on tehty lukuisia tutkimuksia, joista ilmenee ikääntyvien ihmisten määrän eksponentiaalinen kasvu ja samalla unionin väestön vanhentuminen. Tilastollisten ennusteiden mukaan seuraavan vuosisadan ensimmäisellä vuosikymmenellä vanhuksia on yhtä paljon kuin nuoria ja 10 vuotta myöhemmin yksi ihminen kolmesta on yli 60-vuotias, mikäli suuntaus pysyy samana.

Amsterdamin sopimuksen 13 artiklassa tuodaan selvästi esiin yhteisön toimielinten pyrkimys torjua ikään perustuvaa syrjintää. Saman sopimuksen 137 artiklassa määrätään jäsenvaltioiden välisten yhteistyöhön kannustavien toimien käyttöön ottamisesta, joiden tarkoituksena on torjua sosiaalista syrjäytymistä. Myös Euroopan parlamentin puhemies José-María Gil-Robles esitti kuluvan vuoden lokakuun 1. ja 2. päivänä pidetyssä Seniorien konferenssissa (Conférence des Seniors) vetoomuksen, jotta Euroopassa tiedostettaisiin kyseinen tilanne.

Yllä mainitun väestötieteellisen trendin valossa viitaten edellä mainittuihin artikloihin ja palauttaen mieliin Euroopan parlamentin puhemiehen vetoomuksen, esitän komissiolle seuraavat kysymykset:

1. Onko yhteisön toimielinten velvollisuus laatia toteutettuun politiikkaan nähden laajempi ohjelma, jonka avulla jäsenvaltiot voisivat luoda optimaaliseen sosiaalipolitiikkaan tähtäävän yhteistyöjärjestelmän, joka myös mahdollistaisi palvelutason nostamisen?

2. Onko edettävä aktiivisesti siihen suuntaan, että uudenlainen tapa hahmottaa iäkkäät ihmiset pikemminkin aktiivisina kuin passiivisina jäseninä, millä samalla torjuttaisiin heikommassa asemassa olevan sosiaalisen ryhmän "ghettoutumista", vahvistuisi ja leviäisi? Onko komission mielestä lisäksi toimittava niin, että tämän uuden hahmotustavan myötä iäkkäät ihmiset saavat valinnanvapautensa ja oikeutensa määrätä omista asioistaan takaisin muuttaen seuraavan vuosisadan eurooppalaisen yhteiskunnan voimavaraksi sen, mitä tällä hetkellä pidetään ongelmana?

3. Onko iäkkään ja erittäin iäkkään väestön tarpeista huolehtimista - sekä suunnitelmien että toteutuksen tasolla - edistettävä myös rakennerahastojen ja muiden yhteisön varojen puitteissa?

Komission jäsenen Pádraig Flynninkomission puolesta antama vastaus

(14. tammikuuta 1999)

Komissio on samaa mieltä arvoisan parlamentin jäsenen kanssa siitä, että iäkkäiden ihmisten määrän lisääntyminen ja väestön ikääntyminen ovat yhteisön kannalta erittäin tärkeitä kehityssuuntia.

Komissio on viime vuosina laatinut useita raportteja, joissa tarkastellaan väestötilanteen eri näkökohtia, ja järjestänyt yhdessä unionin puheenjohtajavaltiona toimineen Itävallan kanssa 12.-13. lokakuuta 1998 Wienissä symposiumin, jossa käsiteltiin kaikenikäisten yhteiskuntaa. Lisäksi komissio on varmistanut, että nämä kysymykset on otettu täysimääräisesti huomioon keskeisillä talous-, sosiaali- ja työllisyyspolitiikan aloilla. Erityisen tärkeitä tässä suhteessa ovat tiedonanto sosiaalisen suojelun nykyaikaistamisesta ja kohentamisesta(1) ja työllisyyspolitiikkaa koskevat suuntaviivat(2).

Komissio on samaa mieltä arvoisan parlamentin jäsenen kanssa myös siitä, että iäkkäät ihmiset ovat huomattava hyödyntämätön voimavara ja että olisi vahvistettava toimia, joilla pyritään torjumaan kielteisten stereotypioiden esittäminen iäkkäistä ihmisistä. Komissio laatii tässä yhteydessä parhaillaan tiedonantoa, joka on tarkoitus antaa vuoden 1999 alussa. Tiedonannossa analysoidaan lyhyesti sitä väestötieteellistä haastetta, joka yhteisöllä on vastassaan, ja esitetään pääpiirteissään aktiivisen ikääntymisen strategia. Tässä strategiassa esitetään johdonmukaisesti, miten ikääntyvissä yhteiskunnissa voidaan ikääntyä hyvin esimerkiksi omaksumalla terveet elintavat, pitämällä yllä iäkkäiden työntekijöiden työllistettävyyttä ja edistämällä heidän osallistumistaan työelämään sekä varmistamalla, että he voivat eläkkeelle jäämisen jälkeenkin pysyä aktiivisina. Tiedonannon on tarkoitus olla komission virallinen panos Yhdistyneiden kansakuntien kansainväliseen iäkkäiden ihmisten teemavuoteen, ja se on tärkeä väline keskitettäessä yleistä huomiota ikääntymiseen ja iäkkäisiin ihmisiin liittyviin kysymyksiin vuonna 1999.

Sosiaalialan toimintaohjelmassaan vuosiksi 1998-2000(3) komissio ilmaisi aikeensa tarkastella Amsterdamin sopimuksen 13 ja 137 artiklan avaamia uusia toiminta-aloja. Komissio tarkastelee parhaillaan tähän liittyviä vaihtoehtoja ja varmistaa, että tehtävissä ehdotuksissa otetaan asianmukaisesti huomioon iäkkäisiin ihmisiin liittyvät näkökohdat.

Komission ehdotuksessa Euroopan sosiaalirahastoa (ESR) koskevan asetuksen tarkistamiseksi(4) ei tehdä ikään perustuvaa erottelua, mutta siinä kannustetaan ottamaan henkilöresurssien kehittämisessä huomioon (muiden seikkojen ohessa) elinikäiseen oppimiseen liittyvä näkökohta. Tällä tavoin voidaan ottaa kokonaisvaltaisesti huomioon niin iäkkäiden työntekijöiden tarpeet kuin ne keinot, joiden avulla heidän mahdollisuuksiaan voidaan parantaa ja ne voidaan toteuttaa.

(1) KOM(97) 102 lopullinen.

(2) KOM(98) 574 lopullinen.

(3) KOM(98) 259 lopullinen.

(4) KOM(98) 131 lopullinen.